Ly jy aan angsversteuring? Hier is die simptome | Maroela Media
Angstigheid is 'n normale deel van die lewe en daarom is dit nie altyd maklik om te onderskei tussen gesonde angs en 'n angsversteuring nie.
Die sielkundige Sindisiwe Mlotshwa sê angstigheid bestaan gewoonlik uit fisieke, emosionele en verstandelike reaksies. In matige hoeveelhede is hierdie reaksies normaal in 'n alledaagse lewe en kan dit selfs positief wees.
"Klein dosisse van angs kan ons help beskerm teen gevaar en help dat ons op spesifieke take fokus om dit te voltooi. Dit is egter wanneer hierdie reaksies te gereeld en hewiger plaasvind dat hulle ons werk, verhouding en lewensgehalte negatief begin beïnvloed."
Wanneer kommer en angs met 'n mens weghol, is die kanse goed dat die persoon aan 'n angsversteuring ly.
Mlotshwa sê daar is verskillende soort angsversteurings, waaronder sosiale angs, sosiale fobie, paniekaanvalle en skeidingsangs, maar dat baie van hierdie versteurings gemeenskaplike simptome het.
"As jy die volgende simptome ervaar, en veral wanneer hierdie simptome te gereeld of te ernstig raak om te bestuur, is dit tyd om professionele hulp te kry," sê Mlotshwa.
Oordadig op jou senuwees wees
Spanning in die spiere
'n Verhoogde hartklop
Vermyding van situasies wat na vrees kan lei, of vrees self
Gelukkig is daar verskeie maniere om angsversteurings te behandel. 'n Sielkundige of psigiater kan byvoorbeeld oefeninge, ontspanningstegnieke, kognitiewe-gedragsterapie of medikasie voorskryf om jou te help om jou versteuring te oorkom.